钦定古今图书集成/明伦汇编/宫闱典/第115卷 > 杜审肇
## 钦定古今图书集成/明伦汇编/宫闱典/第115卷 > 杜审肇

按《宋史外戚传》：“审肇，审琦弟。建隆三年，起家授左武
卫上将军，检校左仆射，致仕，赐第于京师。乾德初，领
维州刺史。开宝二年，改左卫上将军，仍致仕。三年，起
为右骁卫上将军，俄出知澶州。太祖以审肇未尝历
郡务，乃命司封郎中姚恕通判州事，以左右之。未几，
河大决，东汇于郓、濮数郡，民田罹水害。太祖怒其不”
即时上言，遣使案鞫，遂论恕弃市，审肇免官归私第。
俄复旧官，令致仕，特以维州刺史月奉优给之。七年，
卒，年七十二。太祖废朝二日，素服发哀，赠太保、昭信
军节度，谥温肃，遣中使护丧事。景德三年，加赠太傅，
妻刘氏东海郡太夫人。子彦遵，至南作坊使。